Հայկական լեռնաշխարհի ջրբաժաններից մի փոքրիկ քարեղեն երկիր է մեզ մնացել՝ պատմության թոհուբոհերում: Սևանա լիճն այդ քարեղեն Հայաստանի դոնորն է եղել դարեդար և հատկապես՝ 1933 թվականից մինչ օրս: Բազմամյա անտրամաբան, անհեռանկար գործունեության հետևանքով այդ դոնորն այժմ տառապում է սակավարյունությամբ՝ մասնակի սնուցում ստանալով ջրահավաք ավազանի ջրային հոսքերով, իսկ 2003 թվից հետո նաև՝ Արփա-Սևան թունելով: Քանի որ Սևանի ջրահավաք ավազանը լճային էկո-համակարգի վրա ներգործում է բնական ջրային հոսքերի միջոցով, հարկ է աչքի լույսի պես պահել, փայփայել Սևանը սնուցող այդ արյունատար զարկերակները: